Gewelddadige betogings woed voort in HoutbaaiFoto: Twitter via @1SecondLater Gewelddadige betogings het Maandagoggend weer in Houtbaai in die Wes-Kaap opgevlam waartydens vensters stukkend geslaan, voertuie omgegooi en paaie afgesper is. Inwoners van die Imizamo Yethu informele nedersetting het Saterdag begin betoog deur paaie met bande wat aan die brand gesteek is te versper. Daar is ook informele behuisingstrukture aan die brand gesteek. Voertuie is met klippe bestook, verkeerstekens is beskadig en aan die brand gesteek en polisiebeamptes is aangeval. Foto: Twitter via @1SecondLater Die inwoners van die nedersetting is glo ontevrede oor ŉ tekort aan behuising in die gebied, nadat ŉ brand in Maart honderde huise in die nedersetting verwoes het. Zara Nicholson, woordvoerder vir burgemeester Partricia de Lille, het gesê die Stad Kaapstad het reeds miljoene rande bestee om die gemeenskap by te staan en hulle te help om hul lewe te herbou, “maar kry nie altyd die gemeenskap se volle samewerking nie”. “Die Stad Kaapstad is toegewyd om saam met die mense van Imizamo Yethu te werk om hul lewe te herbou, maar ons veroordeel die gewelddadige en afbrekende wyse waarop hierdie betogings ontvou het. Ons kan nie geweld goedkeur nie en ons moet saamwerk om ons gemeenskappe te herbou, eerder as om dit af te breek,” het Nicholson gesê. Foto: Twitter via @1SecondLater Lt.kol. André Traut, woordvoerder van die polisie, het gesê talle beamptes van die polisie se eenheid vir openbare orde, stabiliseringseenheid en sigbare polisiëringseenheid is ontplooi om die situasie te hanteer. “Ons werk ten nouste saam met ander wetstoepassingsagentskappe om die situasie in bedwang te bring. Ons beamptes sal in die gebied bly totdat ons seker is die situasie is kalm,” het Traut gesê. Hy het gesê ŉ groep van ongeveer 100 mense is steeds in die gebied aan’t betoog. “Ons doen ŉ beroep op die publiek om versigtig te wees wanneer hulle in die gebied beweeg.”